6.โครงการในอนาคต

สืบเนื่องจากสภาวะเศรษฐกิจในปัจจุบัน ยังไม่เอื้ออำนวยให้บริษัทฯขยายงานในธุรกิจอื่นๆเพิ่มได้
ดังนั้นโครงการหรือแผนงานภายในระยะเวลา 1-2 ปีข้างหน้าของบริษัทฯ
จึงยังคงเป็นการปรับปรุงการประกอบกิจการเดิมให้มีผลประกอบการที่ดีขึ้น
และเพิ่มความสะดวกสบายให้กับผู้บริโภคมากขึ้น
รวมถึงการพัฒนาระบบการปฏิบัติงานภายในให้เป็นมาตรฐานสากล ตามรายละเอียดดังนี้

-   CVDE ได้เริ่มดำเนินการให้บริการฉีดผลิตภัณฑ์พลาสติกตามแบบที่ลูกค้าต้องการ
    ซึ่งถือเป็นบริการใหม่ในปี 2544 ซึ่งนอกจากจะเป็นการเพิ่มรายได้ให้กับบริษัทแล้ว
    ยังเป็นทางเลือกใหม่ที่สร้างความหลากหลายในด้านสินค้าและบริการที่บริษัทให้กับลูกค้าอีกด้วย
    และนอกจากนี้บริษัทฯ ยังได้สั่งซื้อเครื่องจักร(Mould)ที่มีประสิทธิภาพสูงจากต่างประเทศ
    สำหรับผลิตบรรจุภัณฑ์พลาสติกประเภท CD Case
    เพื่อตอบสนองความต้องการของผู้บริโภคที่มีเพิ่มมากขึ้นเรื่อยๆ ซึ่งบริษัทฯ
    ได้ดำเนินการสั่งซื้อเมื่อปลายปี 2543
    และคาดว่าจะได้รับเครื่องจักรพร้อมทั้งเริ่มดำเนินการผลิตประมาณต้นปี 2544

-   บริษัทมีนโยบายในการปรับเปลี่ยนการผลิตสินค้าเพื่อรักษาอัตรากำไรขั้นต้นให้อยู่ในระดับที่น่าพอใจ
    โดยเพิ่มกำลังการผลิตสินค้าที่มีอัตรากำไรขั้นต้นสูง เช่น กล่องพลาสติกบรรจุม้วนเทปวีดีโอ
    แผ่นซีดีและวีซีดี แผ่นดิสก์และแผ่นดีวีดี และลดกำลังการผลิตสินค้าที่มีอัตรากำไรขั้นต้นต่ำ
    โดยเฉพาะกลุ่ม V-O ที่ส่งออก
    เนื่องจากตลาดในต่างประเทศมีการแข่งขันสูงจากแหล่งผลิตที่มีค่าแรงต่ำและไม่เน้นคุณภาพ
    อย่างไรก็ตาม บริษัทยังคงรักษามาตรฐานคุณภาพของสินค้าอยู่ เพื่อรักษาฐานลูกค้าเดิมเอาไว้
    อีกทั้งยังมองหาตลาดใหม่ที่ให้ความสำคัญกับเรื่องคุณภาพมากกว่าราคาด้วย

-   ในปี 2544 นี้ CVDI
    ได้เพิ่มความหลากหลายของผลิตภัณฑ์เพื่อให้สอดคล้องกับความต้องการของลูกค้ามากขึ้น
    โดยการจัดทำวีดีโอให้ครบวงจร คือ มีทั้งภาพยนตร์เมเจอร์ของฮอลลีวู้ด
    ภาพยนตร์การ์ตูนเมเจอร์ ภาพยนตร์การ์ตูนญี่ปุ่น ภาพยนตร์จีนชุด ภาพยนตร์จีนม้วนเดียวจบ
    ตลกและภาพยนตร์ไทย และภาพยนตร์ต่างประเทศจากค่ายอิสระ
    นอกจากนี้ยังจัดให้มีจำนวนเพียงพอที่จะให้บริการกับศูนย์เช่าวีดีโอ
    โดยจะจัดส่งให้ศูนย์เช่าวีดีโอทั่วประเทศประมาณเดือนละ 84 ม้วน ซึ่งเดิมในปี 2543 ทาง
    CVDI จัดหาให้เดือนละประมาณ 80 ม้วน

-   CVDI ซึ่งเป็นบริษัทในเครือของบริษัทฯได้จัดทำโครงการ “พัฒนามาตรฐานการทำงาน”
    ซึ่งเริ่มดำเนินการตั้งแต่ปลายปี 2543
    โดยมีวัตถุประสงค์เพื่อให้บริษัทฯสามารถดำเนินงานเป็นมาตรฐานสากล
    ตามระบบบริหารคุณภาพ ISO 9000
    ทั้งยังมีเป้าหมายให้ได้รับการรับรองจากหน่วยงานรับรองมาตรฐาน ISO
    อย่างเป็นทางการด้วย

  ทั้งนี้ CVDI ยังได้สมัครเข้าร่วม “โครงการพัฒนาที่ปรึกษาระบบคุณภาพ ISO 9000”
  กับสำนักงานพัฒนาวิทยาศาสตร์และเทคโนโลยีแห่งชาติ(สวทช.)
  ซึ่งเป็นหน่วยงานของรัฐที่ให้การสนับสนุนบริษัทขนาดกลางและขนาดเล็กพัฒนามาตรฐานการทำงานเพื่อให้ได้รับการรับรองระบบคุณภาพมาตรฐาน
  และ CVDI ได้รับการคัดเลือกให้เข้าร่วมโครงการฯ ดังกล่าวเมื่อวันที่ 20 กุมภาพันธ์ 2544
  และคาดว่าจะสามารถดำเนินการตามแผนงานที่กำหนดไว้ได้ทั้งหมดภายในปี 2545

-   พิจารณายกมาตรฐานของตลาดภาพยนตร์วีดีโอให้ดีกว่าที่เป็นอยู่ในปัจจุบัน
    โดยจะพยายามป้องกันไม่ให้แต่ละศูนย์เช่าลักลอบจำหน่ายภาพยนตร์วีดีโอที่กำลังฉายอยู่ในโรงภาพยนตร์
    (ภาพยนตร์วีดีโอสติ๊กเกอร์ขาว) ซึ่งส่วนใหญ่มีผู้ลักลอบอัดมาอีกต่อหนึ่ง

-   บริษัทยังคงพยายามเจรจากับค่ายหนังเจ้าของลิขสิทธิ์ให้ช่วยปรับลดราคาขายลงบ้าง
    โดยเฉพาะวีดีโอซีดี เพื่อลดความแตกต่างระหว่างราคาสินค้าของบริษัทฯ
    กับราคาของสินค้าละเมิดลิขสิทธิ์ที่มีการลักลอบผลิตได้ง่ายและวางจำหน่ายเป็นจำนวนมาก
    รวมทั้งผลิตภัณฑ์ใหม่อย่างดีวีดี ที่ยังมีราคาสูงอยู่
    ซึ่งหากสามารถปรับลดราคาลงได้ก็จะช่วยกระตุ้นความต้องการของตลาดและสร้างความแพร่หลายได้เร็วขึ้น
    รวมทั้งพยายามรักษาระดับราคาขายให้เป็นธรรมต่อผู้บริโภคด้วย

-   ในปี 2544 CVD Media ซึ่งเป็นบริษัทในเครือของบริษัทฯ
    ได้เพิ่มสายงานทางธุรกิจในการจัดหาภาพยนตร์อิสระเพื่อจัดจำหน่ายให้กับ CVDI และ
    ขายสิทธิ์ในการจัดทำภาพยนตร์ดังกล่าวในรูปของสื่อต่างๆ ตามเงื่อนไขของสัญญาที่กำหนดไว้
    (subcontract)ให้กับผู้จัดจำหน่าย VCD และ VDOรายอื่น ๆ อีกทอดหนึ่งด้วย
    ซึ่งนอกจากจะเป็นการเพิ่มรายได้ให้กับ CVD Media แล้ว
    ยังเป็นการสร้างความหลากหลายในด้านตัวสินค้าให้กับลูกค้าอีกด้วย

ความคืบหน้าของโครงการในปีก่อน

-   ในส่วนของ CVD Media (เดิมชื่อ บริษัท มีเดียลิงค์ จำกัด)
    ซึ่งมุ่งเน้นการขยายสาขาโดยการจัดทำในรูปแบบของแฟรนไชส์ ( Franchise
    )สำหรับผู้ที่สนใจทั้งผู้ที่เป็นเจ้าของกิจการรายใหม่
    หรือผู้ประกอบการร้านอิสระทั่วไปที่ต้องการจะสมัครเป็นร้านเครือข่าย
    อีกทั้งบริษัทจะขยายจุดขายตามสถานที่ต่างๆ เช่น ร้านสะดวกซื้อ สถานีบริการน้ำมัน
    อาคารสำนักงานใจกลางเมือง Super Discount Store อื่นๆ เป็นต้นนั้น ในปี 2543
    ได้เปิดสาขาในรูปแบบของแฟรนไชส์ ทั้งในเขตกรุงเทพฯและต่างจังหวัด เพิ่มอีก 28 แห่ง
    เพื่อให้การนำเสนอสินค้าสู่ผู้บริโภคและการขยายฐานการขายสินค้าและการให้บริการเช่าของบริษัทเป็นไปอย่างมีประสิทธิภาพมากขึ้น

-   โครงการสร้างคลังสินค้าแห่งใหม่ในพื้นที่บริเวณเดียวกันกับสำนักงานกรุงเทพฯในปัจจุบัน
    เพื่อจัดระบบการเก็บรักษาสินค้าของทุกบริษัทในกลุ่มให้มีประสิทธิภาพเพิ่มขึ้นและเพื่อรองรับการขยายตัวในอนาคตซึ่งสามารถแบ่งโครงการออกเป็น
    2 อาคาร อาคารที่ 1
    ก่อสร้างแล้วเสร็จและดำเนินการขนย้ายสินค้าเรียบร้อยแล้วภายในปลายปี 2543 ส่วนอาคารที่
    2 คาดว่าจะแล้วเสร็จประมาณต้นปี 2544

-   สำหรับโครงการปรับปรุงระบบข้อมูลทางบัญชีของกลุ่มบริษัท
    โดยการสรรหาซอฟต์แวร์ที่มีความทันสมัยมาติดตั้งนั้น บริษัทฯได้จัดซื้อ Accounting
    Software Package : Platinum จากบริษัท Business Application ซึ่งเป็น
    software ในรูปแบบ ERP(Enterprise Resource Planning)
    ที่ได้รับการพัฒนาจากประเทศสหรัฐอเมริกา ปัจจุบันกำลังอยู่ระหว่างการเตรียมข้อมูลเพื่อทำ
    parallel run และคาดว่าหากระบบดังกล่าวดำเนินการแล้วเสร็จ
    จะช่วยให้ได้ระบบข้อมูลที่ถูกต้องและทันเวลาในการนำไปใช้ในการตัดสินใจของผู้บริหาร
    โดยเฉพาะอย่างยิ่งข้อมูลด้านสินค้าคงคลังซึ่งต้องมีความถูกต้องแม่นยำ และรวดเร็ว
    ซึ่งจะเป็นประโยชน์ในเชิงการบริหารและการแข่งขัน

  นอกจากนี้
  บริษัทฯจะต้องมีการทบทวนปรับปรุงระบบการทำงานให้สอดคล้องกับระบบงานใหม่ซึ่งเป็นระบบงานอันเกี่ยวเนื่องกับการนำระบบคอมพิวเตอร์มาใช้
  เพื่อให้การทำงานเกิดประสิทธิภาพสูงสุด

  ส่วนการวางโครงข่ายการเชื่อมต่อข้อมูลในระบบคอมพิวเตอร์ของกลุ่มบริษัทเพื่อเพิ่มความคล่องตัวและประสิทธิภาพในการทำงานให้มากขึ้นนั้นได้ดำเนินการเสร็จสิ้นภายในปี2543เรียบร้อยแล้ว

-   ในปี 2545 บริษัทฯ คาดว่าจะเริ่มโครงการจัดทำ Web Site
    ในการจัดส่งข้อมูลให้กับทางสาขา ซึ่งทางสาขาสามารถ load ข้อมูลแล้วนำไปใช้ได้ทันที
    ซึ่งจะทำให้เกิดความคล่องตัวในการดำเนินงาน และยังช่วยลดค่าใช้จ่ายของบริษัทฯอีกด้วย

  นอกจากนี้ บริษัทฯ คาดว่าจะเริ่มโครงการดำเนินธุรกิจผ่านสื่ออิเล็คโทรนิกส์(E - Commerce)
  อีกด้วย ซึ่งขณะนี้บริษัทฯ กำลังอยู่ในระหว่างการศึกษาความเป็นไปได้ของโครงการ
  และถ้าหากโครงการนี้สามารถนำมาให้บริการได้จริง
  ก็จะเป็นการเพิ่มช่องทางในการจัดจำหน่ายของบริษัทและเป็นอีกหนึ่งทางเลือกในการใช้บริการของผู้บริโภคเพื่อให้ได้รับความสะดวกสบายและความรวดเร็วสูงสุด